
Letos prav na dan spomina v Rovtah tradicionalno obeležujemo evropski dan spomina na žrtve vseh totalitarnih in avtoritarnih režimov: predvsem komunističnih, fašističnih in nacističnih. Glede na aktualno invazijo ilegalnih, večinsko muslimanskih migrantov na Stari kontinent pa naj bo kot opozorilo, da se ob tem spomnimo še na podobno brutalne islamske režime, kot sta talibanski v Afganistanu in ajatol v Iranu. 

Če »drugi« in »tretji« -izem poznamo predvsem iz zgodovinskih knjig, nas v danem trenutku politični zavezniki komunisti in islamskimi fundamentalisti še kako opozarjajo nase, ko njuni privrženci vsakodnevno terorizirajo po ulicah naših mest. 

Pred popolnim kolapsom, ki se napoveduje, zahodno civilizacijo v brezbožni Evropi reši lahko edino vrnitev h koreninam, to je k Bogu in naši katoliški veri. Bodi kristalno jasno, z zavračanjem Vsemogočnega ne bomo obstali!

Slovenija, tako smo prepričani, da je naravni biser med Jadranskim morjem, Alpami in Panonsko ravnico, je doživela ali se srečala z vsemi. Pred stoletji, na prehodu iz srednjega v novi vek, so po naših zgodovinskih deželah pustošili islamski Turki. Veliko bolj usodno je bilo leto 1941, ko so si našo domovino med seboj razdelili štirje okupatorji »drugega« in »tretjega« -izma: Nemci, Italijani, Madžari in Hrvati. V vojni vihri, ko so bile življenjske razmere same po sebi težke in nepredvidljive, je iz podzemlja – dejansko in v prispodobi – na glavni oder zgodovine stopil peti, tokrat domači zavojevalec, ki je pod vodstvom maloštevilne toda versko blazne skupine brezbožnih komunistov sprožil neverjetno sebično vojno, katere nikoli ni bil primarni cilj narodna osvoboditev temveč prihod na oblast, na kar, med drugim, kažejo tudi dolga leta prikrivani ter zanikovani tajni pogovori in sporazumi med komunističnimi partizani in okupatorji. Opozorimo na visoko Titovo odposlanstvo pri vodji nemških okupacijskih sil v Zagrebu, v marcu leta 1943. Toda, kot ničkolikokrat med drugo vojno, so tudi v tem primeru komunisti imeli politično gledano srečo, da niso prestopili, kot pogosto sami opredeljujejo, na nepravo stran zgodovine. V nasprotju z načrtom jih je najprej zavrnil sam Hitler, ki z banditi ni hotel sodelovati in zatem tudi zahodni zavezniki so se izkrcali drugod, ne na vzhodnojadranski obali.

Podobno je bilo v Rovtah. Pod pretvezo narodne osvoboditve so komunistični partizani izvajali zločine nad brati po krvi in se v zavetju teme na skrivaj dogovarjali s tujcem – okupatorjem, na kar slehernika opozarja spomenik ob križišču za Smrečje v Sovri, ki so ga sicer kot dokaz, da si lahko privoščijo vse kar si zamislijo, hinavsko dali postaviti ravno oni, ki so stali za zločinom.

Božja volja in svetovne okoliščine so tako narekovale, da je komunistom s pomočjo partizanske vojske uspel pohod na oblast. Ne popolnoma, trdimo, kajti duha svobode pri mnogih posameznikih in nekaterih družbenih skupinah nikoli niso mogli povsem zatreti. 

V maju 1945 je Slovenija, h kateri je bil kasneje vrnjen večji del zahodnega etničnega ozemlja, vstopila v rdečo zimo. Trajala je dolgih 45 let, kar je pustilo strahotne posledice, ki jih občutimo še danes. Kot narod smo nazadovali na vseh področjih: v znanosti, od koder prihajamo in razmere zelo dobro poznamo, v kulturi, spomnimo samo na usodo izvrstnega mladega pesnika Balantiča in njegove poezije, da o gospodarstvu sploh ne govorimo. Ugotovitve neizpodbitno dokazujejo, da v nesvobodi ni mogoče živeti v polnosti in izkoristiti vseh narodovih potencialov; od tod tudi nekdaj znatna razlika med zahodno demokratično oziroma kapitalistično in vzhodno totalitarno komunistično Evropo.

Leta 1991 je po Božji milosti, s pravimi ljudmi na pravem mestu, Slovenija postala samostojna država. Nova država je bila postavljena na demokratičnih temeljih. Kmalu pa se je začelo obračanje nazaj. Že takrat so se tudi napovedovali današnje dogajanje in razmerja moči. Znatna večina državljanov je ostala pasivna ali celo dojemljiva, ko sta se začela relativizacija in olepševanje zločinov prejšnjega sistema, komunizma nasploh in revolucionarne razsežnosti NOB-eja. Ob osamosvojitvi so se tako imenovane stare sile poskrile, skoraj vsi ostali pa smo se zazibali bodisi v brezbrižnost, kar smo že navedli, bodisi v lažno oziroma zelo naivno podobo o boljših časih. Dovolili smo, da sta nas obvladovala strah ali preračunljivost. Ker totalitarni privilegiji večinoma niso bili ukinjeni, so kmalu po nastopu prve Drnovškove vlade ponovno začeli vzdrževati in obnavljati takrat že zelo načete toda simbolno izjemno pomembne spomenike posvečene NOB-u in revoluciji. V sredini desetletja se je iz ropotarnice v javno življenje korak za korakom vračala s krvjo prepojena zločinska rdeča zvezda. 

Pred desetletjem in pol so demokratično ozaveščeni posamezniki resda uspešno preprečili ponovno poimenovanje ceste v Ljubljani po diktatorju Titu, toda v Radencih Titove ceste, kljub znatnemu trudu župana Leljaka, niso uspeli preimenovati v Cesto osamosvojitve Slovenije. V bran ji je stopila sodna veja oblasti, ki je tudi povsem boljševističnemu Kočevskemu procesu priznala legitimnost. Enako so legitimirali totalitarno sodno farso proti generalu Rupniku. 

Zdi se, da imajo nosilci starega reda vse v rokah in da pod nebom ni več mogoče ničesar spremeniti, češ njih je veliko in so močni, nas pa je malo. Njegova eminenca kardinal Robert Sarah je nekoč izjavil (navajam): »Ne bojmo se tega, da nas je malo, bojmo se mlačnosti. Kristus je odrešil svet z dvanajstimi apostoli, ne z množicami.« 

Izpostavljeni posamezniki – kasneje so se jim pridružila organizirana društva, s strani države pa je bila ustanovljena Komisija za reševanje vprašanj prikritih grobišč – se že od let tik pred osamosvojitvijo trudijo razkrivati najtežje zločine totalitarnega režima. Po njih delih vsi poznamo imena kot so Šentvid, Teharje, Strnišče, Petriček, Huda jama, Macesnova gorica, Iška, Krimska jama, Črtomir Nagode, Angela Vode, Agop Stepanjan in tako naprej; s krvjo mučencev prepojenih posvečenih mest in tragičnih usod ni videti ne konca ne kraja. 

Iznos posmrtnih ostankov več tisoč ljudi iz Hrastniškega hriba bi zagotovo predstavljal tehnično izjemen in finančno zelo velik izziv, zaradi česar se zdi, da je njihova usoda za vekomaj zapečatena. Toda, bodimo optimisti in se tudi mi obračajmo s prošnjami k Vsemogočnemu, da bi bile nekoč, morda ne tako daleč proč, molitev in prošnje številnih Rovtarjev, Šentjernejčanov, Ložanov in drugih vendarle uslišane, da bodo tudi ti človeški ostanki kot nam velevata naša vera in tradicija končno lahko položeni k zadnjemu počitku v posvečeno zemljo.

Ker so tudi varuhi vrednot NOB-eja in revolucije spoznali, da resnice ni več mogoče skrivati in tlačiti, se je v naši vsakodnevni stvarnosti tokrat zataknilo pri v zdravem okolju povsem običajnem civilizacijskem opravilu: pri pokopu. V mislih imamo pokop posmrtnih ostankov blizu 3500 razoroženih in s prevaro vrnjenih vojakov Slovenske narodne vojske, pred tem večinoma Domobrancev, ki so jih umorili v Macesnovi gorici. Neotesani ljubljanski župan Janković s podporo ideoloških somišljenikov ne dovoli, da bi jih, kakor je želja številnih sorodnikov in združenj, pietetno pokopali na Žalah, na osrednjem pokopališču slovenske prestolnice v Ljubljani. 

Kljub ostremu nasprotovanju se tok zgodovine obrača v drugo smer: nepričakovano in z veliko naglico. Po političnem preobratu v vodenju države po zadnjih državnozborskih volitvah je v juniju stopila v veljavo novela zakona o prikritih vojnih grobiščih in pokopu žrtev, ki tozadevno veliko obeta: določa, da se posmrtni ostanki neidentificiranih delov skeleta pietetno in trajno pokopljejo na pokopališču Žale v Mestni občini Ljubljana; novela vrača Dan spomina na žrtve komunizma, ki se ga bo odslej uradno obeleževalo vsako leto 17. maja; določa smiselno poenostavljen »postopek za izdajo odločbe o ugotovitvi smrti«; ob odkritju posmrtnih ostankov se po novem »obvezno odvzamejo biološki vzorci za namene analize identifikacije,« pristojno ministrstvo, ki vodi evidenco pogrešanih oseb, pa po predhodni privolitvi posameznika zagotovi odvzem referenčnih vzorcev svojcev pogrešanih oseb z istim namenom. Stroške povezane z genetskimi analizami bo kril proračun Republike Slovenije; postopek pridobitve, uporabo in hranjenje občutljivih podatkov pa natančno ureja nedavno sprejeti pravilnik.

Na obzorju se torej svita, žarki svetlobe napovedujejo nove čase. V Evropi se je druga svetovna vojna končala 8. maja 1945. Slutimo bližino trenutka, sicer s precejšnjo zamudo, da to vojno končamo tudi mi v Sloveniji, ki nam je dano na tej zemlji živeti v zgodnjem 21. stoletju. 

Bog nas živi, Bog živi Slovenijo!

